Jens Joel (S), 2024-11-20:
Tak for det, formand.
Man kan jo godt være blandt de meget heldige, som aldrig får brug for sygedagpengesystemet, men det er godt, at det er her, for langt, langt de fleste af os eller rigtig mange af os bliver på et eller andet tidspunkt, før eller senere, ramt af noget, der gør os uarbejdsdygtige i en periode.
Til gengæld er der jo ret stor forskel på, hvad det er, vi bliver ramt af.
Nogle brækker et ben, nogle løber ind i en depression eller en stresssygemelding.
Selv om det er så forskelligt, hvad man bliver ramt af, har vi faktisk i meget høj grad haft regler, som har behandlet alle, der blev ramt af et sygdomsforløb, ens.
Og det er grundlæggende set
problematisk, fordi det jo fører til, at der er rigtig mange borgere, som føler, at de skal leve op til meningsløse ting i forhold til den situation, de står i.
Der er også sagsbehandlere, dygtige medarbejdere, som har mere travlt med at skulle leve op til reglerne end med i virkeligheden at kigge på den borger, der sidder over for dem, fordi reglerne foreskriver det samme, uanset hvad det er for en borger.
Og så er der jo også den risiko, at vi ender med i virkeligheden at bruge tid og kræfter på noget, som ikke fører til, at man kommer hurtigere tilbage på arbejdsmarkedet.
Derfor er jeg rigtig, rigtig glad for, at vi bredt i Folketinget med den her aftale tager fat på at give større frihed og større værdighed i mødet mellem borgeren og sygedagpengesystemet, og at vi giver mulighed for de steder, hvor der er en arbejdsgiver, som venter på, at man kommer tilbage, efter at man måske har brækket den der arm, og hvor det ikke umiddelbart virker sandsynligt, at det er meget hjælpsomt at gå til en masse samtaler, hvis armen skal have tid til at hele, at sige: Så skruer vi ned for kravet, så behøver indsatsen ikke at være den samme, og til gengæld kan vi så fokusere vores kræfter på nogle af de mennesker, der er løbet ind i noget, som er sværere at håndtere, og som betyder, at det faktisk er sværere for dem at komme tilbage.
Ud over at vi på den måde giver større fleksibilitet i forhold til eksempelvis samtaler, gør vi det også i forhold til rehabiliteringsteamet.
Det var jo noget, der blev lavet, fordi man sagde, at det grundlæggende set er godt, at det ikke er borgeren, der skal løbe spidsrod mellem de forskellige instanser, men at man får alle myndigheder og alle fagpersoner, kan man sige, ind omkring det samme bord.
Men vi har jo også set, at det ikke altid opleves som en hjælp – måske særlig i nogle af de sager, hvor der ikke er tværgående problemer, og hvor det ikke er meget vigtigt, at man får samlet en masse omkring det samme bord.
Derfor er jeg glad for, at vi får fjernet det krav om rehabiliteringsteamet eller rettere sagt får sagt, at det kan man sammensætte fleksibelt, sådan at de folk, der faktisk sidder om bordet, er dem, man har brug for at konsultere i den konkrete sag.
Og vi står ikke sådan bare i den tynde luft i forhold til det her, før der er faktisk lavet forsøg med det.
Der er faktisk kommuner, som har haft den her mulighed for at tilrettelægge det mere fleksibelt, og jeg skulle hilse og sige, at der ikke er nogen af de borgere eller for den sags skyld sagsbehandlere, som har efterspurgt at få de rigide regler tilbage.
På den baggrund synes jeg også, det er godt, at vi nu udbreder det til andre.
Ja, når det er næsten en halv million, altså over 400.000, som om året kommer i berøring med sygedagpengesystemet, så er det rigtig mange mennesker, som vil opleve, at der er en større fleksibilitet, en større værdighed og en større hensyntagen til dem i det møde, de har med systemet.
Og vi forventer faktisk også, at op mod 60.000 samtaler kan fjernes – vel at mærke uden at det fører til, at folk er længere tid sygemeldte eller længere tid væk fra arbejdsmarkedet.
Jeg ved godt, at vi ikke løser alle problemer på sygedagpengeområdet med den her aftale, men jeg synes, at vi tager et ret stort og vigtigt skridt i dag, og det er jeg glad for.
Socialdemokratiet støtter lovforslaget.